കൊവിഡ്: കേരളം ഹോട്ട്സ്പോട്ടായേക്കാം ഗണിതശാസ്ത്ര മാതൃകയുമായി ഐഐടി ഗവേഷകര് ന്യൂഡല്ഹി: രാജ്യം കൊവിഡ് 19 വ്യാപനത്തിന്റെ മറ്റൊരു തരംഗത്തിന് ഉടന് സാക്ഷ്യം വഹിച്ചേക്കാമെന്നു രണ്ടാംതരംഗത്തെക്കുറിച്ചു കൃത്യമായി പ്രവചിച്ച ഗവേഷകരുടെ പുതിയ ഗണിതശാസ്ത്ര മാതൃകയില് മുന്നറിയിപ്പ്. ഒക്റ്റോബറിലാകും ഈ തരംഗം മൂര്ധന്യത്തിലെത്തുക. എന്നാല്, രണ്ടാംതരംഗത്തിന്റെ അത്ര രൂക്ഷമാവില്ല ഇത്. പ്രതിദിന രോഗബാധ പരമാവധി ഒരു ലക്ഷത്തില് താഴെയായിരിക്കും. അവസ്ഥ തീര്ത്തും മോശമായാല് പോലും ഒന്നര ലക്ഷത്തിലൊതുങ്ങും. ഐഐടി കാണ്പുരിലെ മനീന്ദ്ര അഗര്വാളും ഐഐടി ഹൈദരാബാദിലെ മതുകുമള്ളി വിദ്യാസാഗറും ചേര്ന്നു തയാറാക്കിയതാണു ഗണിതശാസ്ത്ര മാതൃക. നിലവില് കൊവിഡ് വ്യാപനത്തില് മുന്നിലുള്ള കേരളവും മഹാരാഷ്ട്രയുമാകും ഈ തരംഗത്തിലും മുന്നിലെന്നും കേരളം അടുത്ത ഹോട്ട്സ്പോട്ടാകാന് എല്ലാ സാധ്യതയുമുണ്ടെന്നും വിദ്യാസാഗര്. രാജ്യത്തെ പ്രതിദിന കൊവിഡ് രോഗികളില് പകുതിയും ഇപ്പോള് കേരളത്തിലാണെന്നിരിക്കെ സംസ്ഥാനത്തിന് ഏറെ ആശങ്കയുണ്ടാക്കുന്നതാണ് മുന്നറിയിപ്പ്. മേയ് ഏഴിനായിരുന്നു രണ്ടാം തരംഗം മൂര്ധന്യത്തിലെത്തിയത്. അന്ന് 24 മണിക്കൂറിനിടെ നാലു ലക്ഷത്തിലേറെ പേര്ക്ക് രോഗബാധ റിപ്പോര്ട്ട് ചെയ്തിരുന്നു. പിന്നീടു ക്രമത്തില് രോഗബാധ കുറഞ്ഞ് ഇപ്പോള് നാല്പ്പതിനായിരത്തിലേക്കെത്തി. എന്നാല്, കേരളത്തില് അവസാന ഒരാഴ്ച പ്രതിദിന രോഗബാധ 20,000നു മുകളിലാണ്. പുതിയ ഹോട്ട്സ്പോട്ടുകള്ക്കുള്ള സാധ്യത തിരിച്ചറിഞ്ഞ് പ്രതിരോധ നടപടികള് സ്വീകരിക്കണമെന്നും വിദ്യാസാഗറും അഗര്വാളും പറഞ്ഞു. കഴിഞ്ഞവര്ഷം ഒക്റ്റോബറില് കണ്ടെത്തിയ ഡെല്റ്റ വകഭേദമാണ് ഇപ്പോഴത്തെ വ്യാപനത്തിനു കാരണം. വ്യാപനനിരക്ക് കുറയുന്ന സാഹചര്യത്തില് ജനജീവിതം സാധാരണ നിലയിലേക്കു മടങ്ങുകയാണ്. ഇതു പുതിയ തരംഗത്തിനു വഴിയൊരുക്കുമെന്നും കരുതല് വേണമെന്നും ഗവേഷകര് ഓര്മിപ്പിക്കുന്നു. കടുത്ത ലോക്ഡൗണ് ഉള്പ്പെടെ നടപടികള് ഏര്പ്പെടുത്തിയതിനാല് രാജ്യത്ത് ഒന്നാംതരംഗം കാര്യമായി ബാധിച്ചിരുന്നില്ല. എന്നാല്, യാത്രകളും പ്രാദേശിക ഉത്സവങ്ങളും വ്യാപാര ഇടപാടുകളും സാധാരണ നിലയിലേക്കു നീങ്ങിയതിനൊപ്പമെത്തിയ രണ്ടാംതരംഗം വലിയ തോതില് ജീവാപായമുണ്ടാക്കിയിരുന്നു രാജ്യത്ത്. കൊവിഡ് ബാധിച്ച് 424,351 പേര് മരിച്ചെന്നാണ് ഔദ്യോഗിക രേഖകള്. എന്നാല്, 50 ലക്ഷത്തോളം പേരെങ്കിലും മരിച്ചെന്നാണ് അനൗദ്യോഗിക കണക്കുകള്. അതേസമയം, രണ്ടാംതരംഗത്തിലെ അതിവ്യാപനം 140 കോടിയില് വലിയൊരു വിഭാഗത്തിന് പ്രതിരോധ ശേഷി കൈവരുന്നതിനും ഇടയാക്കിയെന്നു വിലയിരുത്തപ്പെടുന്നു. ഇന്ത്യന് കൗണ്സില് ഒഫ് മെഡിക്കല് റിസര്ച്ച് കഴിഞ്ഞമാസം നടത്തിയ സിറോ സര്വെയില് ആറു വയസിനു മുകളില് പ്രായമുള്ള ഇന്ത്യക്കാരില് മൂന്നില് രണ്ടു പേരുടെയും രക്തത്തില് വൈറസിനെ പ്രതിരോധിക്കാനുള്ള ആന്റിബോഡിയുടെ സാന്നിധ്യം കണ്ടെത്തി. കേരളത്തിലും ചില വടക്കുകിഴക്കന് സംസ്ഥാനങ്ങളിലും പ്രതിദിന രോഗബാധ ക്രമമായി വര്ധിച്ചുവരികയാണെന്ന് ഇന്ത്യയ്ക്കു വേണ്ടി ഗണിതശാസ്ത്ര മാതൃക തയാറാക്കിയ കേംബ്രിജ് സര്വകലാശാലയിലെ ജഡ്ജ് ബിസിനസ് സ്കൂള് പ്രൊഫസര് പോള് കട്ടുമന് ചൂണ്ടിക്കാട്ടുന്നു. മറ്റെല്ലാ സംസ്ഥാനങ്ങളിലും രോഗവ്യാപനത്തോത് കുറഞ്ഞിട്ടും കേരളമടക്കം സംസ്ഥാനങ്ങളില് വൈറസ് ബാധ ഉയര്ന്നു നില്ക്കുന്നതിനാലാണ് ഇന്ത്യയില് കൊവിഡ് കേസുകള് ദിവസങ്ങളായി ഒരേ നിരക്കില് തുടരുന്നത്. വലിയ സംസ്ഥാനങ്ങളില് രോഗവ്യാപനം വര്ധിച്ചാല് ഈ സന്തുലനം തകിടം മറിയും. പ്രതിരോധ കുത്തിവയ്പ്പ് പൂര്ണമായി സമൂഹ പ്രതിരോധമെന്ന ലക്ഷ്യം കൈവരിക്കും വരെ ഏതു സമയത്തും ഈ പ്രശ്നമുണ്ടാകാമെന്നും കട്ടുമന്. രാജ്യത്ത് ഇതിനകം 47 കോടി ഡോസ് വാക്സിനാണു വിതരണം ചെയ്തത്. എന്നാല്, രണ്ടു ഡോസ് വാക്സിന് സ്വീകരിച്ചത് ആകെ ജനസംഖ്യയുടെ 7.6 ശതമാനം പേര് മാത്രമാണ്.